als_Latn dik_Latn sna_Latn
Asport – Tenisti britanik Andy Murray do të përballet me zviceranin Stanislas Wawrinka që në raundin e parë të turneut të tenisit individual për meshkuj që do të zhvillohet në fushat e Wimbledon-it në kuadër të Lojërave Olimpike “Londër 2012″. Shorti i ka vënë përballë që në fillim dy pretendentët, numrin 1 të Britanisë së Madhe në renditjen botërore dhe mbajtësin e flamurit zviceran gjatë ceremonisë së hapjes së Olimpiadës.
Shorti nuk ka qënë aspak i këndshëm për heroin e shtëpisë Murray, i cili edhe nëse arrin ta kalojë Wawrinkën do t’i duhet të përballet me emra të njohur si Richard Gasquet, Thomas Berdych dhe Novak Gjokoviç gjatë rrugëtimit drejt finales. Në mungesë të Rafael Nadal, i cili u tërhoq nga turneu olimpik i tenisit për shkak të një dëmtimi, Murray do të jetë numri 3 i renditjes së turneut, pas Roger Federer dhe Gjokoviç.
Wawrinka ndërkohë, vjen në turneun olimpik të tenisit, i cili starton të mërkurën me 1 gusht, si kampioni olimpik në fuqi i lojës dyshe për meshkuj, pasi fitoi medaljen e artë në “Pekin 2008″ së bashku me Federer.
You must be logged in to post a comment Login
als_Latn als_Latn als_Latn eng_Latn